FREDRIK IHLEN ÆRESMEDLEM POST MORTEM 
Ihlen som dessverre gikk bort i 2016 var en mangeårig drivkraft i HFK. 
Fredrik har satt store spor etter seg i HFK. Han var alltid lidenskapelig opptatt av HFK og klubbens utvikling, både på jente og guttesiden. Det er liten tvil at uten Fredrik og Leif Norhaug så hadde det ikke vært noe HFK i dag. De aller fleste hadde gitt opp prosjektet med å samle fotballen i dalen, men disse to holdt liv i klubben. De så på HFK som den beste og eneste muligheten til å få til et godt fotballtilbud i dalen. Selv om det var motgang sportslig, og ikke minst økonomisk over flere år, gav de aldri opp. Fredrik la personlig ned en formidabel innsats over mange år, blant annet som daglig leder i klubben. Dette gjorde han i all hovedsak på dugnad, hver dag jobbet han timevis for å legge forholdene til rette for at andre kunne konsentrere seg om sport. Hans visjon og drøm var at barn og ungdom i Hallingdal skulle ha et sportslig godt tilbud, som kunne matche større klubber i Kretsen. Med Ihlen i spissen ble det jobbet knallhardt over flere år, med jevn sportslig og økonomisk fremgang. Det var spesielt det økonomiske og jobben med sponsorer som var Fredrik sin domene. Han var sterkt delaktig, i samarbeid med Arve Rustberggard, med å øke sponsorpotten til HFK. De var også veldig bevisst på at det var samarbeidsavtaler og ikke bare ren sponsing. Det skulle være et samarbeid mellom næringslivet og HFK som skulle få fotballen i Hallingdal på kartet og her lyktes Fredrik og HFK langt på vei. Siden det var mange tunge stunder og helt sikkert perioder vi alle tenkte at nå kunne vi likeså godt gi opp, gav vi aldri opp. Derfor varmer det godt at Fredrik i hans siste leveår på nært hold fikk oppleve mye av fremgangen HFK har hatt. HFK har vokst formidabelt de senere årene og har hatt enorm sportslig fremgang. Men det som helt sikkert betydde vel så mye for Fredrik som sportslig suksess, var den utviklingen klubben har hatt i forhold til antall spillere og ikke minst hvordan klubben har greid å samle Hallingdal til et fotballrike. Vi i HFK er svært stolte av vårt arbeid for barn, ungdom og voksne. Hallingdal Fotballklubb har blitt en arena der alle kan finne sin plass uavhengig av alder, ambisjoner og nivå. I tillegg ser vi også at fotball har stor verdi i integreringsarbeidet. Sammen skapes det hver dag gode, sunne og aktive opplevelser i et positivt og trygt miljø. Dette gjenspeiler mange av de verdiene Fredrik sto og jobbet for. Det må også ha vært veldig gøy for Fredrik å se at nivået i Hallingdal aldri har vært høyere, aldri har klubben hatt et så voksende og yrende engasjement som nå. 
I 2011 ble det satt i gang en idrettsfritidsordning (IFO) tilknyttet og driftet gjennom fotballklubben. Ordningen tilbyr barn fra 1. til 4. klasse et aktivt, sosialt og trygt sted å være etter skoletid. IFO var også en av de tingene Fredrik jobbet hardt for i samarbeid med Gøran Bråten. 
Han var en sparringspartner og vi hadde mange fruktbare diskusjoner for trenere og andre ledere i klubben. Han var også kreativ og flink til å se nye løsninger. Selv om han hadde sterke meninger og sto for sine prinsipper, så viste han stor vilje til å være nytenkende og åpen for andre innspill og meninger. Han var heller ikke redd for å ta sjanser og hadde vilje til å endre kurs hvis det var av det beste. Uten ham som daglig leder hadde ikke vi som jobbet med sport fått så gode arbeidsvilkår i en tung, krevede og utviklende periode. 
Det er ingen tvil om at han også hadde hjertet for de som var svakere stilt og som sleit med økonomien. Han ville at alle skulle ha mulighet til å være med i HFK og strakk seg meget langt for å få det til, selv om det i perioder gikk utover en sårbar økonomi var det dette gode verdivalg Fredrik og HFK gjorde. Han hadde også et spesielt rom for de som ikke var av «A 4 format» og Fredrik var veldig klar på å gi alle en ny sjanse, selv om de hadde gjorde ting som ikke var bra. Han ønsket også i likhet med oss andre at alle skulle ha mulighet til å bidra i klubben selv om man ikke kunne gjøre det på banen. Dette er faktorer som fortsatt er godt forankret i HFK og som vil leve videre. 
Fredrik var typisk nordlending i språket og meget kjapp i replikkene. Det er vel ingen overdrivelse å si at sjargongen i klubben ikke var av det formelle slaget, det var mye moro, sarkasme og ironi i ulike HFK settinger. I alle sosiale lag var Fredrik i sitt ess. Fotballfesten var også et av Fredrik sine hjertebarn, han ville at hele klubben/Hallingdal skulle samles for å feire seg selv og det er en tradisjon som lever videre i Fredriks ånd. Fredrik har satt sine spor og vil i HFK for alltid være i våre hjerter – Han vil for all ettertid ha en sterk og sentral posisjon i HFK sin historie. 
Med bakgrunn i dette utnevnes Fredrik Ihlen til Æresmedlem i Hallingdal Fotballklubb Post Mortem. Prisen ble mottatt på vegne av familien av Christian Brunborg Ihlen. 

INGVILD KVÅLE MYKSVOLL HEDERSTEGN 
HFK vil med dette takke Ingvil for den store og betydningsfulle jobben hun har gjort for HFK. Hun har satt spor etter deg som aktiv spiller, daglig leder og i Gol IFO.
For hennes innsats får hun hederstegnet i HFK.
Bakgrunnen er som følgende; 
Aktiv spiller på Damelaget i årene 2007-2010, 2014-2018 og 2021. Det ble i alt 135 kamper og 40 mål. Hun var også kaptein på laget i store deler av spillerkarrieren. I januar 2016 ble Ingvild ansatt som daglig leder i HFK og klubben gjorde et skikkelig «kupp», som fikk henne ansatt. Hun jobbet som DL i 40 %, Gol IFO i 40 % + studier i tillegg.
I nesten 2 år jobbet HFK for å bli sertifisert som kvalitetsklubb på nivå 1. og takket være din innsats og pågangsmot, så ble vi sertifiserte høsten 2017.
Etter denne jobben, så oppleves klubben med oversiktlig og ryddig og gjør det lettere for folk å ta på seg verv. Det er også lettere å fortelle sponsorer og andre samarbeidspartnere, hva klubben står for/verdiene våre/arbeidet vårt osv. Og det skal være kvalitet i alle ledd!
Ingvild ble i 2018 kåret til årets unge leder av NFF Buskerud. En pris som henger høyt og som du virkelig fortjente. I begrunnelsen sto det: «Ingvild får ros for å ta viktige avgjørelser og være sentral i arbeidet med de viktige stegene klubben har tatt i de siste årene. Hun er genuint opptatt av moderklubbene, regionen og HFK. Det å jobbe med fotballen i Hallingdal er mer enn en jobb for henne; det er en livsstil.»
HFK hadde en stor runde, da vi bestemte oss for å skifte logo i 2021. Klubben fikk sin første logo ved stiftinga i mars 1994. Og vi mente at vi trengte en ny og moderne logo. Det ble lyst ut en konkurranse og det kom inn mange gode forslag. Ved avstemming, så ble vår nåværende logo valg. Den nye logoen er vi veldig stolt av. Her gjorde du en utmerket jobb!
Klubben byttet også utstyrsleverandør i 2021. Det ble også en stor jobb, som Ingvild var med på og det ble Macron som ble valgt.
Du har hele tiden hatt fokus på «likestilling» i klubben – at dame- og herrelagene skal ha like muligheter og rettigheter. Det har vært kjempebra og viktig og vi må fortsette med denne jobben.
HFK er veldig takknemlige for den solide og gode jobben Ingvild gjorde i klubben og tildeler henne HFK sitt HEDERSTEGN.

LEIF NORHAUG HEDERSTEGN
Leif tildeles HFK sitt Hederstegn for en strålende og særdeles viktig innsats for klubben over flere år. Det må spesielt fremheves hans innsats på første del av 2000 tallet, hvor klubben var i ferd med å gå over ende både sportslig og økonomisk. Her kom Leif sin standhaftighet til sin rett og et tett og godt samarbeid med Ihlen og etter hvert Jansen var det utslagsgivende for at klubben HFK består den dag i dag. 
Leif har over flere år hatt flere roller i HFK, trener, lagleder, sportslig leder og styret. 
HFK er veldig takknemlige for den solide og gode jobben Leif har gjort og gjør i HFK og tildeler ham HFK sitt HEDERSTEGN. 

JARLE ELVESVEEN STANES HEDERSTEGN
Jarle tildeles HFK sitt Hederstegn for en strålende og særdeles viktig innsats for klubben over flere år. Det må spesielt fremheves hans innsats når det gjelder å ta vare på HFK sin historikk i skriftlig form noe som skal resultere i jubileumsbok i 2024. Han har i tillegg tatt et stort ansvar i forhold til dokumentasjon og utarbeidelser av adelskalendere. Jarle har i tillegg i stor grad stått bak utarbeidelser i magasiner siden 2009. Jarle er selv nummer 5 på adelskalenderen med 152 kamper. Han viste keeperspill på svært høyt nivå over flere sesonger for HFK. 
Han var også delaktig i utarbeidelsen av den nye HFK logoen og logoen til fotballskolen. 
Jarle er svært nøysom og pliktoppfyllende, noe arbeidet hans for klubben bærer sterkt preg av. 
HFK er veldig takknemlige for den solide og gode jobben Jarle har gjort og gjør i HFK og tildeler ham HFK sitt HEDERSTEGN. 

SIMEN ANDREAS HAGBERG RENSLO GULLMERKE 
Simen tildeles HFK sitt Gullmerke for en strålende og særdeles viktig innsats som spiller og rollemodell for klubben over flere år. 
Simen er den med flest kamper for HFK gjennom tidene. Han har 245 kamper og 60 scoringer. Flere av de som kaptein. Simen er en rollemodell i klubben og svært flink til å ta seg av nye og unge spillere. Han stiller krav til seg selv og sine lagkamerater, noe som gjør at prestasjonsmiljøet i HFK er svært bra. Simen er også veldig godt likt og respektert hos dommere, motstanderes trenere/spillere og tilskuere. Simen er stolt av å være kaptein og HFK er stolt av å ha en spiller som Simen som kaptein. 
HFK er veldig takknemlige for den solide og gode jobben Simen har gjort og gjør i HFK og tildeler ham med dette HFK sitt Gullmerke.

